<classify> KATIKA kutekeleza Mkakati wa Kuboresha Mazingira ya Biashara Blueprint ulioanzishwa katika Serikali ya Awamu ya Tano, halmashauri zimetenga maeneo yenye ukubwa wa ekari 777,110.48.Hayo yalibainishwa na Waziri wa Nchi, Ofisi ya Rais, Tawala za Mikoa na Serikali za Mitaa, Selemani Jafo wakati wa kuelezea mafanikio ya miaka minne ya wizara yake chini ya uongozi wa Rais John Magufuli.Alisema kati ya eneo hilo, ekari 367,077.21 ni kwa ajili ya viwanda vikubwa, vya kati na vidogo, ekari 41,119.4 ni kwa ajili ya minada, masoko na stendi, ekari 204,488.28 kwa ajili ya kilimo na skimu za umwagiliaji, ekari 21,425.6 kwa ajili ya machimbo ya dhahabu, shaba, chuma, gesi, na mafuta na ekari 143,000 kwa ajili ya malisho ya mifugo.Mamlaka za serikali za mitaa nchini, zimeendelea kutenga maeneo ya uwekezaji na kuyawekea miundombinu muhimu zikiwemo barabara, huduma za maji, umeme na mawasiliano, alisema.Jafo alisema Ofisi ya Rais-Tamisemi imeandaa mkakati ambao unatumika katika mamlaka za serikali za mitaa kuharakisha uanzishaji na ukuaji wa sekta ya viwanda. Alisema awali mpango huo ulijielekeza katika kuanzisha viwanda 100 kwa kila mkoa na viwanda 2,600 kwa mikoa yote 26.Hadi sasa jumla ya viwanda 4,876 vimeanzishwa, sawa na asilimia 187.5 ya lengo la kuanzisha viwanda 2,600 katika mikoa 26, kati ya viwanda hivyo, vikubwa ni 108, viwanda vya kati ni 236, viwanda vidogo ni 2,522 na viwanda vidogo sana ni 2,010, alisema Jafo.Kuhusu miradi, alisema jumla ya miradi 75 yenye thamani ya Sh bilioni 6.2 imetekelezwa na kuwanufaisha wananchi 18,896 wakiwamo wanawake 6,586 na wanaume ni 12,310. Akizungumzia vitambulisho vya wafanyabiashara ndogo, alisema hadi Desemba 2019, jumla ya Sh bilioni 30.19 zimekusanywa kutokana na mauzo ya vitambulisho 1,509,585 vilivyouzwa kwa wafanyabiashara ndogo.Kuhusu utoaji wa mikopo kwa vikundi vya wanawake, vijana, na watu wenye ulemavu, alisema kuanzia Novemba 2015 hadi Desemba 2019, serikali imetoa mikopo ya Sh bilioni 92.72 kati ya lengo la kutoa mikopo ya Sh bilioni 230.16 sawa na asilimia 40.28.Kati ya mikopo iliyotolewa, vikundi vya wanawake vimepata mikopo ya Sh bilioni 43.37, vikundi vya vijana Sh bilioni 28.20 na vikundi vya watu wenye ulemavu Sh bilioni 4.79 Mikopo hiyo imenufaisha jumla ya vikundi 32,553 vikiwamo vikundi 20,542 vya wanawake, 10,731 vya vijana na 1,270 vya watu wenye ulemavu.  <topic>: KITAIFA 